Zabur
Chapter 74
Ca-e peulajaran Asaf. keudroe?
2 Ingat kheueh umat Droeneueh nyang ka neupiléh phon yoh ilée, bansa nyang Droeneueh peumeurdehka mangat jeuet keu milék Droeneueh. Ingat kheueh keu Bukét Sion, nyang ka Droeneueh peujeuet teumpat tinggai Droeneueh.
3 Neugiloe kheueh teumpat nyang ka meujeuet keu rungka-rungka, banmandum nyang na di Baét Droeneueh ka habéh jipeuhanco lé musoh durjana.
4 Musoh-musoh Droeneueh jiklik-klik ngon jiseumurak di Baét Droeneueh, dan jipeudong bupanji keumeunangan di Baét Droeneueh.
5 Awaknyan lagée ureuëng teubang kayée nyang teungoh ayon pato jih, keu jijak koh bak-bak kayée nyang na didalam gle.
6 Banmandum kayée nyang meu uke ka habéh jipeuhanco nyang jiseukok deungon pato dan palée.
7 Awaknyan jitot Baét Droeneueh sampoe habéh jab dan rata ngon tanoh; dan jipeukuto teumpat Droeneueh teuseumah.
8 Awaknyan jikeuneuk peutaklok kamoe sampoe habéh, dan jitot habéh teumpat iébadat nyang na di nanggroe nyoe.
9 Nabi-nabi dan tanda-tanda nyang ajaéb hana deuh le, dan hana meusidroe pi jiteupeue trok án pajan hainyoe sabe lagée nyoe.
10 Trok án pajan, ya Allah, musoh jihina Droeneueh? Peu kheueh siumu masa awaknyan jihina nan Droeneueh?
11 Pakon teuma Droeneueh hana neutulông le kamoe? Pakon neupeulheueh jaroe nibak kamoe?
12 Yoh awaiphon Droeneueh kheueh raja lôn, ya Allah, Droeneueh kheueh nyang peuseulamat kamoe?
13 Deungon teunaga nyang dahsyat laôt hase neuplah, dan bubena ulée-ulée naga laôt pi ka habéh neupeubeukah.
14 Meunan cit neupeureumok bubena ulée Lewiatan dan neupeujeuet jihnyan peunajoh beulatang di padang pasi.
15 Droeneueh kheueh nyang peuteubiet mata ié dan peu ile ié krueng; dan krueng nyang raya Droeneueh nyang peutho.
16 Droeneueh kheueh nyang peujeuet uroe ngon malam, dan nyang peuteuntée teumpat mata uroe dan buleuen.
17 Droeneueh kheueh nyang peuteutab bataih-bataih bumoe, nyang peujeuet musém khung dan musém ujeuen.
18 Ingat kheueh pakriban musoh jihina Droeneueh, ya TUHAN, bansa nyang hana jituri Droeneueh jihujat nan Droeneueh.
19 Bék neuseurah umat Droeneueh nyang hana meudaya ubak jaroe musoh nyang keujam. Dan Bék kheueh keu siumu masa neupeutuwoe naseb umat Droeneueh nyang malang.
20 Ingat kheueh janji nyang ka neupeuget deungon kamoe, sabab ureuëng jipeubuet buet keukeurasan di tieb-tieb teumpat nyang seupôt di nanggroe nyoe.
21 Bék neupeubiyeu ureuëng nyang keunong teugom jipeumalée lé awaknyan, seumoga ureuëng nyang seungsara dan gasien jipujoe Droeneueh.
22 Beudôh kheueh ya Allah, neuplah kheueh peukara Droeneueh! Sabab siuroe suntok Droeneueh jihina lé ureuëng-ureuëng nyang hana peucaya ubak Droeneueh.
23 Bék tuwoe ubak dumpék musoh-musoh Droeneueh, kiroh ngon karu lawan-lawan Droeneueh nyang seumaken teuga!